《咏县厅前古槠木》
宋代·岑象求

三十年前宰一同，朝朝相对此庭中。如今翠叶樛枝好，依旧朱栏戒石东。

潘岳河阳花立尽，陶潜彭泽柳随空。唯君独负坚刚操，何异灵椿与夏虫。

作者简介：岑象求，字岩起，梓州（今四川三台）人。举进士。神宗熙宁中为梓州路提举常平。哲宗元祐元年（一○八六）知郑州，徙利州路转运判官，改提点刑狱（《续资治通鉴长编》卷三八六、三九一、四○四）。五年，为殿中侍御史。六年，出为两浙路转运副使。七年，入为户部郎中（同上书卷四四八、四六○、四七四）。徽宗建中靖国元年（一一○一）以权尚书刑部侍郎为覆按山陵使。后除宝文阁待制知郓州，未几致仕。崇宁三年（一一○四）入元祐党籍。有《吉凶影响录》十卷，一作八卷，已佚。《元祐党人传》卷三有传。今录诗六首。